VARO แจงอยู่ระหว่างการเจรจาซื้อ-ขายหุ้น หลังราคาพุ่ง 29.81% วานนี้
VARO เผยผู้ถือหุ้นใหญ่อยู่ระหว่างการเจรจาเพื่อซื้อ-ขายหุ้น ซึ่งยังไม่มีข้อสรุปใดๆ
3 เม.ย. 2558

ผู้สื่อข่าวรายงานว่า ตามที่ตลาดหลักทรัพย์ฯ ได้มีการสอบถามถึงพัฒนาการใดที่อาจส่งผลต่อภาวะการณ์ซื้อขายหลักทรัพย์ของบริษัท วโรปกรณ์ จำกัด (มหาชน) หรือ VARO เนื่องจากพบว่า สภาพการซื้อขายหลักทรัพย์ VARO เปลี่ยนแปลงไปอย่างมากจากวันก่อนหน้าทั้งนี้เพื่อให้ผู้ถือหุ้นและหรือผู้ลงทุนได้มีข้อมูลในการประกอบการตัดสินใจลงทุนอย่างครบถ้วน
ทั้งนี้บริษัทชี้แจงว่าบริษัทได้ดำเนินการธุรกิจของบริษัทตามปกติและไม่มีพัฒนาการใดๆ ที่ยังไม่ได้เปิดเผยนอกจากกรณีบริษัทได้รับแจ้งจากผู้ถือหุ้นรายใหญ่ว่าขณะนี้ผู้ถือหุ้นดังกล่าวอยู่ระหว่างการเจรจาทาบทามการซื้อ/ขายหุ้น ซึ่งยังไม่มีข้อสรุปทั้งจำนวนและราคา หากมีข้อสรุปอย่างใดจะแจ้งให้ทราบต่อไป
นอกจากที่กล่าวข้างต้นบริษัทยังไม่ทราบถึงสาเหตุอื่นใดที่อาจส่งผลกระทบต่อการซื้อขายหุ้นและยังไม่มีสารสนเทศอื่นที่บริษัทต้องการชี้แจง